हम कई बार यह सोचते रहते हैं कि अमुक व्यक्ति इतना गुस्से में या फिर अकेला क्यों रहता है? लेकिन हम यह नहीं सोचते कि वह व्यक्ति तनाव का शिकार हो सकता है। विश्व स्वास्थ्य संगठन की एक रिपोर्ट के मुताबिक 2015 में भारत में पांच करोड़ लोग तनाव के मरीज थे। ऐसे लोग तनाव की वजह से अपना सामान्य जीवन भी नहीं जी पा रहे हैं। दक्षिण एशियाई देशों में सबसे ज्यादा तनाव के मरीज भारत में ही रहते हैं। इनमें से ज्यादातर घबराहट के शिकार हैं। चिंता से जुड़ी घबराहट कई बार इतनी बढ़ जाती है कि व्यक्ति आत्महत्या तक कर लेता है। देश में नौ करोड़ लोग ऐसे हैं जो किसी न किसी तरह की मानसिक परेशानी का सामना कर रहे हैं और अपना सामान्य जीवन नहीं जी पा रहे हैं।